III. Charles de Bourbon-Montpensier, vagy rövidebben "III. Charles de Bourbon", magyaros névformája gyakran Bourbon Károly, (Montpensier, Auvergne, 1490. február 17. – Róma, 1527. május 6.), francia főnemes, Bourbon hercege, Montpensier grófja, az itáliai háborúkban 1507–1523 között XII. Lajos és I. Ferenc királyok sikeres hadvezére, 1509-től a francia király főhadparancsnoka (le Connétable de Bourbon). Házassága révén a Bourbon (Bourbonnais) Hercegség ura. 1523-ban a pénzszűkébe jutott I. Ferenc felségsértés címén elkobozta összes birtokait. Charles dezertált, és haláláig V. Károly császár szolgálatában harcolt Franciaország és a Pápai állam ellen. 1525-ben a paviai csatában foglyul ejtette és a császár kezére juttatta királyát. 1527-ben Róma ostrománál esett el.